Къэбэрдей-Балъкъэрым и Iэтащхьэр УФ-м транспортымкIэ и министрым епсэлъащ республикэм гъуэгухэм зыщегъэужьыным теухуауэ
Къэбэрдей-Балъкъэрым и Iэтащхьэ КIуэкIуэ Казбек видеозэIущIэ мардэм иту епсэлъащ Урысейм транспортымкIэ и министр Дитрих Евгений. Абыхэм и гугъу ящIащ КъБР-м и гъуэгу хозяйствэм зегъэужьыным хуэунэтIа Iуэхугъуэ нэхъыщхьэхэм.
Къыхагъэщащ республикэр «ФIагъ лъагэ зиIэ гъуэгу шынагъуэншэхэр» лъэпкъ проектыр гъэзэщIэным жыджэру зэрыхэтыр. 2019 гъэм зэфIагъэкIыну я мурад лэжьыгъэ псори и пIалъэм, ягъэува мардэхэм изагъэу кърахьэлIащ. 2020 гъэм а проектым хыхьэу Налшык къалэмрэ КъБР-м и щIыналъэхэмрэ Iуэху 95-рэ щрагъэкIуэкIынущ. Ахэр зэфIагъэкIыну я мурадщ ягъэува пIалъэхэм и пэ къихуэу — дызэрыт илъэсым и фокIадэ мазэм ирихьэлIэу.
ЗэIущIэм апхуэдэу щызэгурыIуащ «ФIагъ лъагэ зиIэ гъуэгу шынагъуэншэхэр» лъэпкъ проектым хыхьэу 2021 гъэм ягъэзэщIэну я мурад лэжьыгъэхэм нэхъ пасэу, мы дызэрыт илъэсым щIадзэнымкIэ щыIэ Iэмалхэм хэплъэну.
КъБР-м и Iэтащхьэмрэ Правительствэмрэ я пресс-IуэхущIапIэ.
